Gundam-robot maak kniebuiging | Netwerk24
Gundam-robot maak kniebuiging
As jy die massiewe robot in Jokohama, Japan, vir die eerste keer sien, sal mense jou vergewe as jy dink dat een van die karakters uit die reeks Transformers-flieks die wêreld binnegeval het.
Maar lank voor die dae van Optimus Prime en Megatron het die Gundam-robot aanhangers van die TV-reeks Mobile Suit Gundam reeds in die 1970's vermaak.
Maandag kon 'n Gundam-robot, wat 18 m hoog is en 24 ton weeg, vir die eerste keer gesien word. Én hy kon sy regterarm beweeg en selfs op 'n knie hurk, berig The Guardian.
'n Video van die robot wat oor 'n fabriek uittroon, is meer as 5 miljoen keer op Twitter gekyk.
CNN berig die robot word al die afgelope ses jaar beplan en gebou, en sou in Oktober met die opening van die Gundam-fabriek in Jokohama bekend gestel word.
Die bekendstelling is egter weens die koronaviruspandemie uitgestel en die fabriek sal na verwagting binne die volgende jaar heropen.